《桑贵有感》
宋代·高斯得

我老与时忤，十年守穷空。
衣食相驱迫，遂师田舍翁。
每当春蚕起，不敢怠微躬。
晨兴督家人，留心曲箔中。
客寓无田园，专仰买桑供。
岂谓桑陡贵，半路哀涂穷。
三百变三千，十倍价何穹。
家{上比下贝}已典尽，厥费犹未充。
乃知楮法坏，流毒刀兵同。
苍天此何人，血面诉难通。
弃蚕满阬谷，行当歌大东。
预忧儿女曹，凛冽当严风。
我穷何足道，四海关吾胸。
赤子已露立，视天犹梦梦。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。